b'\n_START_ARTICLE_\nMeg\xc3\xa0lit\n_START_PARAGRAPH_\nEls meg\xc3\xa0lits, del grec \xce\xbc\xce\xad\xce\xb3\xce\xb1\xcf\x83, megas (gran) i \xce\xbb\xce\xaf\xce\xb8\xce\xbf\xcf\x83, lithos (pedra), s\xc3\xb3n construccions caracteritzades per l\'\xc3\xbas d\'enormes pedres escassament desbastades. Els elements constructius no es col\xc2\xb7locaven formant filades, com a les construccions cicl\xc3\xb2pies sin\xc3\xb3 que s\'utilitzaven grans blocs allargats que es disposaven en posici\xc3\xb3 vertical. En el cas dels d\xc3\xb2lmens (grans tombes monumentals) s\'empraven grans lloses verticals per fer les parets, i el sostre es constru\xc3\xafa normalment amb una \xc3\xbanica llosa horitzontal. El tret cultural caracteritzat per la construcci\xc3\xb3 d\'aquestes estructures s\'anomena megalitisme. El megalitisme es va desenvolupar a Europa Occidental i el Magrib durant el neol\xc3\xadtic i el calcol\xc3\xadtic, per\xc3\xb2 tamb\xc3\xa9 a altres parts del m\xc3\xb3n, com l\'\xc3\x80frica subsahariana, \xc3\x80sia o Oceania, en altres moments de la hist\xc3\xb2ria i de forma independent.\n_START_SECTION_\nTipus de meg\xc3\xa0lits\n_START_PARAGRAPH_\nEls seus tipus b\xc3\xa0sics s\xc3\xb3n el menhir i el dolmen, per\xc3\xb2 el seu agrupament, la combinaci\xc3\xb3 d\'ambd\xc3\xb3s o una major complexitat, donen lloc a una tipologia m\xc3\xa9s variada en la qual trobem  alineaments (com el de Carnac, a Fran\xc3\xa7a), cromlecs (com el Stonehenge, a Anglaterra) i d\xc3\xb2lmens de corredor i cambra._NEWLINE_La paraula  menhir  procedeix del bret\xc3\xb3, idioma en el qual significa "pedra llarga" (de men  o  maen  = pedra i  hir  = llarga). Consisteix en un \xc3\xbanic meg\xc3\xa0lit (mon\xc3\xb2lit) clavat a terra verticalment i no se li pot adjudicar un \xc3\xbas clarament funerari. De vegades es presenten agrupats en fileres, donant lloc a un  alineament  com el de Carnac, tamb\xc3\xa9 poden presentar-se formant cercles constituint llavors un  cromlec , els exemples m\xc3\xa9s sofisticats s\xc3\xb3n els henges  d\'Anglaterra._NEWLINE_M\xc3\xa9s complex que el menhir \xc3\xa9s el dolmen , terme procedent tamb\xc3\xa9 del bret\xc3\xb3 que significa \xc2\xab\xc2\xa0taula de pedra\xc2\xa0\xc2\xbb (de dol  = taula i  men  = pedra). El dolmen est\xc3\xa0 format per dos o m\xc3\xa9s ortostats sobre els quals es recolza una llosa col\xc2\xb7locada horitzontalment. _NEWLINE_Una varietat m\xc3\xa9s complexa d\'aquest \xc3\xbaltim tipus \xc3\xa9s el  dolmen de corredor i cambra , que consta d\'un passad\xc3\xads o galeria que condueix fins a una o dues c\xc3\xa0meres. Tant el passad\xc3\xads com la c\xc3\xa0mera poden presentar un pl\xc3\xa0nol regular o irregular, els de passad\xc3\xads regular porten a una c\xc3\xa0mera tamb\xc3\xa9 regular, i ben diferenciada, de forma circular o quadrada, que tamb\xc3\xa9 pot estar coberta no per meg\xc3\xa0lits sin\xc3\xb3 per una falsa volta, com passa a Los Millares (Almeria). A vegades apareix una c\xc3\xa0mara secund\xc3\xa0ria i m\xc3\xa9s petita situada en el mateix eix longitudinal de l\'edificaci\xc3\xb3 i comunicada amb la principal mitjan\xc3\xa7ant un altre curt passad\xc3\xads. En els de planta irregular no hi ha separaci\xc3\xb3 clara entre passad\xc3\xads i c\xc3\xa0mera, semblant aquesta un mer eixamplament del passad\xc3\xads, a difer\xc3\xa8ncia dels regulars la seva coberta \xc3\xa9s amb llinda i est\xc3\xa0 formada per grans lloses. En tots els casos aquest tipus de construccions van estar recoberts per un t\xc3\xbamul de terra de diversos metres de di\xc3\xa0metre, com turons artificials, que els donen aspecte de cova, motiu pel qual, de vegades i popularment, se\'ls denomina " coves ".\n_START_SECTION_\nProc\xc3\xa9s de construcci\xc3\xb3 d\'un meg\xc3\xa0lit\n_START_PARAGRAPH_\nEl proc\xc3\xa9s de construcci\xc3\xb3 d\'un meg\xc3\xa0lit comen\xc3\xa7a en una pedrera d\'on s\'extreien els grans blocs de pedra. Per trencar la pedra es sotmetia a bruscs canvis de temperatura. S\'inserien a la pedra tascons de fusta impregnats de greix i es feien cremar. Tot seguit s\'hi afegia aigua freda i s\'apagava el foc. L\'extracci\xc3\xb3 final es realitzava amb tascons i maces._NEWLINE_El transport podia ser molt dificult\xc3\xb3s perqu\xc3\xa8 les pedreres podien estar molt allunyades del lloc on s\'havia d\'aixecar el meg\xc3\xa0lit. El proc\xc3\xa9s de transport s\'efectuava amb la for\xc3\xa7a humana, ajudant-se de corrons de fusta i cordes vegetals._NEWLINE_Un cop havien portat els mon\xc3\xb2lits fins al lloc escollit, es cavava un clot per posar-hi el bloc verticalment amb l\'ajuda de cordes, despr\xc3\xa9s s\'omplia el forat de terra o pedres petites per fixar-lo fermament._NEWLINE_Si es constru\xc3\xafa un menhir, el proc\xc3\xa9s estava acabat, per\xc3\xb2 per fer un dolmen s\'havia de fer un terrapl\xc3\xa8 a banda i banda dels blocs verticals per poder transportar el bloc horitzontal i col\xc2\xb7locar-lo correctament al capdamunt. Despr\xc3\xa9s es cobria de terra que, sumada a la dels terraplens, donava lloc al t\xc3\xbamul._NEWLINE_Aquesta hip\xc3\xb2tesi de construcci\xc3\xb3 ha estat comprovada en la pr\xc3\xa0ctica per diversos equips d\'investigaci\xc3\xb3, entre ells el de J. P. Mohen, que el 1979 va construir a Fran\xc3\xa7a un dolmen valent-se de dos-cents homes, la llosa superior del qual tenia un pes de 32 tones._NEWLINE_Estudis realitzats a Wessex, al sud d\'Anglaterra, van mostrar que construir la fase final de Stonehenge va exigir uns 30 milions d\'hores de treball, dutes a terme per una m\xc3\xa0 d\'obra procedent de tota la regi\xc3\xb3. Per al gran t\xc3\xbamul de Silbury Hill, a la mateixa regi\xc3\xb3, es van necessitar 18 milions d\'hores i va ser aixecat en nom\xc3\xa9s dos anys, segons el seu excavador. Cadascun dels henges menors de Wessex va suposar l\'ordre d\'un mili\xc3\xb3 d\'hores de feina, o el que seria el mateix, 300 persones treballant durant un any sencer.'